1. ------IND- 2021 0018 F-- LT- ------ 20210121 --- --- PROJET

|  |  |  |
| --- | --- | --- |
| **PRANCŪZIJOS RESPUBLIKA** | | |
|  |  |  |
| Perėjimo prie žaliosios ekonomikos ministerija | | |
|  |  |  |

**Dekreto**

**dėl draudimo gyvenamuosiuose ar komerciniuose pastatuose įrengti šildymo ir buitinio karšto vandens gamybos sistemas, kuriose daugiausia naudojamas kuras, kurį deginant išskiriama daug šiltnamio efektą sukeliančių dujų, projektas**

NOR: TRER2021746D

*Tikslinė auditorija – gyvenamųjų ar komercinių pastatų savininkai, norintys įrengti naują šildymo ar buitinio karšto vandens gamybos įrangą.*

*Tikslas – nustatyti didžiausią šiltnamio efektą sukeliančių dujų išmetimo ribą šildymo ar buitinio karšto vandens gamybos sistemoms, kurias galima įrengti gyvenamuosiuose ar komerciniuose pastatuose*

*Įsigaliojimas: naujiems pastatams nuostatos įsigalioja 2021 m. liepos 1 d., o esamiems pastatams – 2022 m. sausio 1 d.*

*Pastaba. Statybos ir būsto kodekso L111-9 ir L111-10 straipsniuose leidžiama Valstybės tarybos dekretu nustatyti pastato energinio naudingumo ir aplinkosauginio veiksmingumo lygius, atitinkančius nacionalinės energetikos politikos tikslus, atitinkamai naujiems ir esamiems pastatams.*

*Šiame dekrete nurodomi šildymo ar buitinio karšto vandens gamybos sistemų pakeitimo kriterijai, ypač šiltnamio efektą sukeliančių dujų išmetimo atžvilgiu, naujuose ir esamuose gyvenamuosiuose ar komerciniuose pastatuose.*

*Nuorodos: šio dekreto tekstą galima gauti „Légifrance“ interneto svetainėje (*[*http://www.legifrance.gouv.fr*](http://www.legifrance.gouv.fr/)*)*

Ministras Pirmininkas,

remdamasis perėjimo prie žaliosios ekonomikos ministrės ataskaita,

atsižvelgdamas į 2015 m. rugsėjo 9 d. Europos Parlamento ir Tarybos direktyvą (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka, ypač į pranešimą Nr. 2016/677/F,

atsižvelgdamas į 2011 m. kovo 9 d. Europos Parlamento ir Tarybos reglamentą (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB,

atsižvelgdamas į Statybos ir būsto kodeksas, ypač į jo L. 111-9 ir L. 111-10 straipsnius,

atsižvelgdamas į Statybų ir energinio efektyvumo aukščiausiosios tarybos nuomonę, pateiktą ...d.,

atsižvelgdamas į ... d. Aukščiausiosios energetikos tarybos nuomonę,

atsižvelgdamas į ... d. Standartų vertinimo nacionalinės tarybos nuomonę,

atsižvelgdamas į pastabas, gautas nuo ... d. iki ... d. pasikonsultavus su visuomene pagal Aplinkosaugos kodekso L. 123-19-1 straipsnį,

išklausęs Valstybės tarybą (Viešųjų darbų skyrių),

priėmė šį dekretą:

1 straipsnis

Statybos ir būsto kodekso I knygos III antraštinės dalies pradžioje įterpiamas preliminarus skyrius, kuris išdėstomas taip:

„Preliminarus skyrius. Šildymo ir buitinio karšto vandens gamybos sistemų aplinkosauginis veiksmingumas

R.130-1 straipsnis.

I. Pastatuose draudžiama įrengti šildymo ar buitinio karšto vandens gamybos sistemas, kuriose daugiausia naudojamas kuras, kurį deginant išskiriama 250 gCO2ekv./kWh (apatinis šilumingumas) ar daugiau šiltnamio efektą sukeliančių dujų, įskaitant esamų įrenginių keitimą.

II. Ši nuostata netaikoma esamiems pastatams, kuriuose:

1) arba techniškai neįmanoma esamos įrangos pakeisti šildymo ar buitinio karšto vandens gamybos sistema, atitinkančia I dalyje nustatytą šiltnamio efektą sukeliančių dujų išmetimo ribą, visų pirma dėl gabaritinių matmenų, jei nesilaikoma servitutų arba teisės aktų ar kitų reglamentų nuostatų, susijusių su žemės ar nuosavybės teisėmis;

2) arba nėra sprendimo prisijungti prie šildymo ar gamtinių dujų tinklų ir kai įrengiant naują įrangą pagal I dalies nuostatas būtina sustiprinti viešuosius elektros skirstymo tinklus.

III. Užsakovas įrodo, kad pastatas patenka į vieną iš II dalyje numatytų atvejų, pateikdamas atsakingo kvalifikuoto asmens parengtą pažymą.

IV. Šio straipsnio nuostatos taikomos statant naujus pastatus, kuriems statybos leidimas buvo suteiktas po 2021 m. liepos 1 d., ir esamiems pastatams, kuriuose I dalyje nurodyti darbai buvo pradėti po 2022 m. sausio 1 d.“

**2 straipsnis**

Perėjimo prie žaliosios ekonomikos ministrė ir perėjimo prie žaliosios ekonomikos ministrės deleguota būsto ministrė yra atitinkamai atsakingos už šio dekreto, kuris bus paskelbtas *Prancūzijos Respublikos oficialiajame leidinyje,* vykdymą.

Parengta

Ministro Pirmininko vardu

Perėjimo prie žaliosios ekonomikos ministrė

Barbara POMPILI

Perėjimo prie žaliosios ekonomikos ministrės deleguota būsto ministrė

Emmanuelle WARGON